ଭୁବନେଶ୍ୱର, ଏପ୍ରିଲ ୨୨(ଲୋକାଲ ୱାୟାର): କରୋନା ଲଢ଼େଇରେ ସାମିଲ ହୋଇ ଏହି ଭୂତାଣୁର ସଂକ୍ରମଣକୁ ରୋକିବା ଲାଗି ସରକାର ନେଇଥିବା ନିଷ୍ପତ୍ତିକୁ ନିଷ୍ଠାର ସହ ପାଳନ କରିବାକୁ ବୁଧବାର ଭିଡିଓ କନଫରେନ୍ସିଂ ଜରିଆରେ ରାଜ୍ୟବ୍ୟାପୀ ସରପଞ୍ଚମାନଙ୍କୁ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଶପଥ ପାଠ କରାଇଛନ୍ତି ।
ସରପଞ୍ଚମାନେ ଶପଥ କରିଥିଲେ, 'ମୁଁ ଶପଥ କରି କହୁଅଛି ଯେ ମୋ ପଞ୍ଚାୟତରେ, କରୋନାକୁ ରୋକିବା ପାଇଁ ମୋତେ ଦିଆଯାଇଥିବା ଦାୟିତ୍ୱ, ଲୋକଙ୍କ ମଙ୍ଗଳ ପାଇଁ ନିଷ୍ଠାର ସହ ପାଳନ କରିବି ।
ଅନ୍ୟ ରାଜ୍ୟରୁ ଗାଁକୁ ଆସୁଥବା ଲୋକମାନଙ୍କୁ କ୍ୱାରେଣ୍ଟାଇନରେ ରଖିବି । ସେମାନଙ୍କ ରହିବା, ଖାଇବା ଓ ଚିକିତ୍ସାର ଉଚିତ ବ୍ୟବସ୍ଥା କରିବି ।
କରୋନାକୁ ରୋକିବା ପାଇଁ ସରକାରଙ୍କ ସବୁ ପଦକ୍ଷେପକୁ ମୋ ପଞ୍ଚାୟତର ଭାଇଭଉଣୀମାନଙ୍କ ମଙ୍ଗଳ ପାଇଁ କଡ଼ାକଡ଼ି ଭାବରେ ପାଳନ କରିବି । ମୋ ପଞ୍ଚାୟତରେ କରୋନାକୁ ପଶିବାକୁ ଦେବିନାହିଁ' ।
ଉଲ୍ଲେଖଯୋଗ୍ୟ, ପଡ଼ୋଶୀ ରାଜ୍ୟ ଗୁଡ଼ିକରୁ ବହୁ ସଂଖ୍ୟକ ଲୋକ କରୋନା ଲକ୍ ଡାଉନ କଟକଣାକୁ ଖାତିର ନକରି ନିଜ ନିଜ ଘରକୁ ଫେରି ଆସିଛନ୍ତି ।
ଏମାନଙ୍କୁ ମଧ୍ୟରୁ ଅନେକ ଲୋକ ଏବେ କରୋନା ଆକ୍ରାନ୍ତ ଭାବେ ଚିହ୍ନଟ ହୋଇଛନ୍ତି, ଯେଉଁମାନେ ନି ନିକଟରେ କୋଲକାତାରୁ ଫେରିଥିଲେ ।
ସରପଞ୍ଚମାନଙ୍କୁ ଜିଲ୍ଲାପାଳଙ୍କ କ୍ଷମତା ଦେବା ସହ ବାହାର ରାଜ୍ୟରୁ ଆସିଥିବା ବା ଆସିବାକୁ ଥିବା ଲୋକମାନଙ୍କ ତାଲିକା ପ୍ରସ୍ତୁତ କରିବାକୁ କୁହାଯାଇଛି ।
ସଂପୃକ୍ତ ଲୋକମାନେ ୧୪ ଦିନ କ୍ୱାରେଣ୍ଟାଇନରେ ରହିବା ପରେ ସେମାନଙ୍କୁ ୨ ହଜାର ଟଙ୍କା ଲେଖାଏଁ ଦେବାକୁ ଘୋଷଣା ମଧ୍ୟ କରାଯାଇଛି ।
